Diari Oficial de la Generalitat Valenciana


Sumari del DOGV 7704, del 25-01-2016 (2016/277)

RESOLUCIÓ de 3 de desembre de 2015, de la Direcció General de Medi Natural i d'Avaluació Ambiental, per la qual s'ordena la publicació de la resolució de determinació d'efectes significatius a avaluació d'impacte ambiental corresponent a l'expedient 099/14-CON Orihuela.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7704

Data del DOGV
:   25-01-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/277


Data del document
:   03-12-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Orihuela
    * impacte ambiental

RESOLUCIÓ de 3 de desembre de 2015, de la Direcció General de Medi Natural i d'Avaluació Ambiental, per la qual s'ordena la publicació de la resolució de determinació d'efectes significatius a avaluació d'impacte ambiental corresponent a l'expedient 099/14-CON Orihuela. [2016/277]  
De conformitat amb l'article article 17 del Reial Decret Legislatiu 1/2008, d'11 de gener, pel qual s'aprova el Text Refós de la Llei d'Avaluació d'Impacte Ambiental, el qual estableix la publicació en el Diari Oficial de la Comunitat Valenciana de la resolució de no-sotmetiment a avaluació d'impacte ambiental, resolc:  
Publicar en el Diari Oficial de la Comunitat Valenciana la resolució de no-sotmetiment a avaluació d'impacte ambiental corresponent a l'expedient 099/14-CON d'Orihuela.  
  
«Resolució  
Expedient:099/1691-YRR  
Títol: DIC per a campament de turisme, granja escola i centre d'interpretació  
Promotor: Agro Torre-Letur, SL.  
Autoritat substantiva: Servei Territorial d'Urbanisme d'Alacant i Ajuntament d'Orihuela  
Localització: parcel·la 38, polígon 106, terme municipal d'Orihuela (Alacant)  
  
Projecte presentat  
L'actuació proposada consisteix en la implantació d'activitats de campament de turisme, centre d'interpretació de la naturalesa i granja escola, en la parcel·la 38 del polígon 106 del terme municipal d'Orihuela. La superfície afectada serà de 5 ha i se situa al costat de la carretera CV-925, a uns dos quilòmetres al sud de Torremendo. Com que es tracta d'una parcel·la situada en sòl no urbanitzable, s'ha iniciat la tramitació de la declaració d'interés comunitari del projecte, previ a l'obtenció de llicència ambiental municipal.  
L'activitat s'exercirà sobre una parcel·la totalment tancada amb tanca metàl·lica, que tindrà l'entrada principal per la carretera CV-925. En la parcel·la es construiran una sèrie d'infraestructures i edificacions necessàries per a oferir servei d'allotjament en modalitat de campament turístic i alberg turístic amb l'especialitat de granja escola. També es condicionarà una zona per a la implantació d'un centre d'interpretació dels recursos naturals i culturals de la serra d'Escalona i la devesa de Campoamor i les seues zones annexes.  
  
Actuacions  
Serà necessari el condicionament del terreny per mitjà d'anivellació d'aquest, obres d'urbanització per a execució d'instal·lacions bàsiques (llum, aigua, sanejament), condicionament de vials interiors amb saorra natural i construcció d'edificacions per a la instal·lació de serveis bàsics.  
Edificacions necessàries i superfície que ocuparan en la parcel·la:  
- Edificació 1. Aula de la naturalesa: 137,5 m²  
- Edificació 2. Granja escola alberg: 81,05 m²  
- Edificació 3. Bar restaurant: 405 m²  
- Edificació 4. Club social: 125 m²  
- Edificació 5. Club infantil: 95 m²  
- Edificació 6. Supermercat: 100 m²  
- Edificació 7. Perruqueria: 17,5 m²  
- Edificació 8. Botiga productes artesans: 17,5 m²  
- Edificació 9. Neteges zona comercial: 59,5 m²  
- Edificació 10. Biblioteca: 69 m²  
- Edificació 11. Consultori mèdic: 20,75 m²  
- Edificació 12. Sala animació infantil: 20,75 m²  
- Edificació 13. Recepció: 307,5 m²  
- Edificació 14. Premsa: 20,5 m²  
- Edificació 15. Vestuaris piscina: 185,5 m²  
- Edificació 16. Gimnàs: 96 m²  
- Edificació 17. Lavabos-sagareig càmping: 163,45 m²  
- Edificació 18. Lavabos-sagareig càmping: 163,45 m²  
- Edificació 19. Lavabos-sagareig càmping: 163,45 m²  
- Edificació 20. Piscina coberta: 112,8 m²  
- Edificació 21. Magatzem manteniment: 240,95 m²  
- Edificació 22. Mobil home: 1.007,68 m²  
Suma edificacions: 4.209,83 m²  
  
Instal·lacions:  
- Vials interns:  
L'amplària mínima dels vials serà de 3,5 metres en els d'un sol sentit, i de 5 metres en els de doble sentit. En tot cas, l'amplària de vials i els radis de curvatura per a l'accés i trànsit de vehicles i caravanes n'assegurarà la fluïdesa. El ferm tant per als vials com per a l'aparcament estarà format per una subbase de 35 cm de gruix de saorra artificial i una base o capa de redolament de 5 cm de gruix de mescla bituminosa.  
  
- Xarxa de distribució d'aigua potable:  
L'abastiment d'aigua es realitzarà des de la xarxa general d'aigua potable que passa a una distància d'uns 400 metres del càmping. S'estima un consum anual d'aigua de 12.756,57 m³ per a consum humà, subministrat per Aguagest Levante, SL, i 7300 m³ per a reg, provinent de la planta dessaladora de Torrevieja.  
- Xarxa d'aigua contra incendis:  
Consisteix en una xarxa d'aigua que donarà servei tant als dispositius contra incendis disposats en els vials, com a les xarxes situades en l'interior de les edificacions. Consta d'una xarxa de canonades disposades en forma de malla que parteixen del depòsit situat a l'entrada de la parcel·la. Al llarg d'aquestes s'instal·laran 8 hidrants contra incendis i 3 connexions a les edificacions.  
- Xarxa de drenatge d'aigües pluvials:  
El sanejament de la instal·lació es realitzarà per mitjà d'una xarxa d'evacuació de tipus separatiu. En aquest sentit cal parlar per separat de la xarxa d'aigües pluvials i la xarxa de sanejament. La xarxa d'evacuació d'aigües pluvials arreplegarà tot l'escolament net que caiga sobre la superfície de la instal·lació, i el transportarà fins a la part més baixa de la parcel·la on s'habilitarà un depòsit per a bombament als estanys existents en les zones verdes o a la bassa de reg existent.  
- Xarxa de sanejament:  
La xarxa de sanejament estarà connectada a un sistema de depuració compacte. Després del tractament per oxidació total les aigües resultants s'ajustaran a les característiques fisicoquímiques imposades per les disposicions vigents en aquesta matèria. A través d'aquesta xarxa s'arreplegaran les aigües brutes i fecals produïdes en el càmping fins a la planta de tractament i depuració situada en l'interior de les instal·lacions. La canonada general de clavegueram tindrà 1000 mm de diàmetre i una profunditat de 0,60 a 1,00 metre, amb un pendent fins a la connexió d'un 3 % de mitja.  
- Xarxa d'enllumenat exterior:  
L'enllumenat exterior de vials es realitzarà per mitjà de lluminàries tipus enllumenat públic, amb llum de vapor de sodi alta pressió (VSAP) de 150W sobre bàcul de 3 m, amb una separació mitjana de 25 m entre punts. Per a la zona d'aparcaments i rotonda d'entrada s'han previst projectors amb llum VSAP de 1000 W sobre columna de 5 metres d'alçària.  
  
- Xarxa de distribució elèctrica:  
Es realitzarà una connexió a una línia de mitjana tensió que passa a 400 metres de la parcel·la en direcció a Torremendo. A l'entrada del complex es continuarà amb la línia subterrània de 3x1x150 mm² Al-HEPRZ1 12/20 kV. Es realitzarà la distribució elèctrica per a donar servei a cada parcel·la, tant per a cabanyes de fusta com per a caravanes o mobil home, i al complex edificat per als serveis. Tota la xarxa de cablejat es realitzarà amb la seua posada a terra corresponent en les arquetes distribuïdes per tota la instal·lació.  
Activitats a desenvolupar en les instal·lacions:  
1. Campament de turisme:  
1.1. Allotjament turístic en modalitat de mobil home / bungalou, tenda de campanya, càmpers, autocaravana, o caravana.  
1.2. Restauració: per a complir la normativa i donar servei als usuaris del càmping i visitants de la zona s'habilita un bar restaurant que oferirà en la seua carta menjars típics de la zona.  
1.3. Zona esportiva: les instal·lacions comptaran amb una zona equipada amb pistes multiesport de bàsquet, futbol 7, pàdel i petanca. També hi haurà piscina, piscina coberta i gimnàs. En la zona de vestuaris es construirà un xicotet balneari.  
1.4. Zona comercial i d'oci: els campaments turístics per la seua localització allunyats de nuclis urbans necessiten serveis i botigues de coses bàsiques: supermercat, quiosc premsa, perruqueria, bugaderia, biblioteca, parc infantil, tourist info, llavador vehicles.  
1.5. Zones verdes: per a l'esbargiment dels usuaris i integració paisatgística de les instal·lacions s'han dissenyat unes quantes zones verdes i plantacions lineals distribuïdes per l'interior del recinte.  
2. Granja escola / alberg turístic:  
2.1. Allotjament turístic en modalitat d'alberg, en habitacions de 2, 4 o 10 llits.  
2.2. Activitats educatives i de conscienciació ambiental.  
3. Centre d'interpretació ambiental dels valors naturals de la serra d'Escalona i la devesa de Campoamor.  
3.1. Sala d'exposicions.  
3.2. Aula de naturalesa.  
3.3. Informació turística.  
  
Tramitació administrativa  
Amb data 14 d'abril de 2014, la Direcció Territorial d'Alacant de la Conselleria d'Infraestructures, Territori i Medi Ambient remet un exemplar de l'expedient de sol·licitud de declaració d'interés comunitari per al projecte de referència, a fi d'obtindre informe sobre la viabilitat d'allò que s'ha sol·licitat.  
El 22 de maig de 2014 es remet un informe a la Direcció Territorial d'Alacant de la Conselleria d'Infraestructures, Territori i Medi Ambient, en què s'indica que el projecte s'ubica en espai de la Xarxa Natura 2000 i se sol·licita un document ambiental amb els continguts mínims exigits per la normativa vigent, a l'efecte de determinar la necessitat de sotmetre'l al procediment d'avaluació d'impacte ambiental segons el procediment establit en la secció 1a del RDL 1/2008.  
  
El 3 de novembre de 2014 la Direcció Territorial d'Alacant de la Conselleria d'Infraestructures, Territori i Medi Ambient remet el document ambiental que aporta el promotor.  
El 9 de març de 2015 la Direcció Territorial d'Alacant de la Conselleria d'Infraestructures, Territori i Medi Ambient remet una còpia dels informes sectorials emesos durant la tramitació de l'expedient en la dita direcció territorial.  
El 9 de juny de 2015 es realitza una consulta al Servei de Vida Silvestre de la Conselleria d'Infraestructures, Territori i Medi Ambient.  
El 2 de juliol de 2015 es rep un informe del Servei de Vida Silvestre, emés com a resposta a consulta realitzada per l'òrgan promotor.  
El 4 d'agost de 2015 el Servei de Vida Silvestre remet la resolució de valoració preliminar de repercussions del projecte.  
  
Consideracions ambientals  
Possibles afeccions derivades de les característiques del projecte  
En la documentació aportada pel promotor no s'ha dut a terme una anàlisi d'alternatives. En l'apartat anàlisi d'alternatives del document ambiental s'indica que de les diferents ubicacions estudiades l'elegida reuneix les millors condicions per a la implantació de l'activitat; no obstant això, no s'indiquen quines són aquestes ubicacions, ni es presenta la seua anàlisi, així com tampoc s'analitza l'alternativa 0.  
Aquest apartat té gran rellevància, sobretot considerant que l'alternativa elegida se situa en un espai que forma part de la Xarxa Natura 2000, i que l'actuació proposada comporta una modificació substancial del medi natural, amb una ocupació prevista de 250-350 usuaris segons dades consignades en el model de sol·licitud de la DIC, i de 500 persones segons el document ambiental, que suposarà, en tot cas, un consum de recursos i una producció de residus elevats. Per tant, hauran d'indicar-se quines han sigut les alternatives estudiades (quant a ubicació però també quant a característiques del projecte), i presentar l'anàlisi de cada una d'aquestes, incloent-hi així mateix l'anàlisi de l'alternativa 0, és a dir, la no-realització del projecte.  
  
Segons s'indica en el document ambiental, el major impacte sobre l'entorn s'espera durant la fase de construcció. El treball de la maquinària produeix sorolls, emissions a l'atmosfera de partícules de pols i possibles vessaments o fugues de substàncies tòxiques. La presència de gent i activitat en la zona pot ocasionar molèsties a la fauna del lloc, per tant s'evitarà la realització dels treballs més importants durant l'època de cria de les espècies més amenaçades.  
Durant la fase d'explotació, segons arreplega el document ambiental, els principals impactes poden ser:  
- Generació de residus domèstics. Per a l'arreplega d'aquest tipus de residus s'habilitarà una zona de contenidors en les instal·lacions, on de manera periòdica el servei municipal els retirarà.  
- Aigües residuals. Totes les aigües brutes generades en les neteges, dutxes, piques o mobil home seran conduïdes per mitjà de la xarxa de sanejament interior de les instal·lacions fins a l'estació de depuració construïda per a depurar-les i poder reutilitzar-les.  
- Sorolls. Les aglomeracions de gent poden generar altes emissions de sons, la qual cosa pot arribar a ser molesta i perjudicial per a l'entorn. Les instal·lacions que ens ocupen tenen una capacitat d'unes 500 persones.  
  
Possibles afeccions derivades de l'emplaçament del projecte  
Analitzada la localització proposada per a l'activitat en la parcel·la 38 del polígon 106 del terme municipal d'Orihuela, i contrastada amb la cartografia disponible en la Conselleria d'Habitatge, Obres Públiques i Vertebració del Territori, es determina que:  
- L'emplaçament correspon a la zona d'especial protecció per a les aus serra d'Escalona i devesa de Campoamor, per la qual cosa té la consideració de Xarxa Natura 2000 i requereix avaluació de repercussions sobre Xarxa Natura 2000.  
- En l'àmbit de l'actuació no hi ha espècies protegides.  
S'haurà de tindre en compte la possible afecció al patrimoni cultural en realitzar les obres i danyar eventuals jaciments presents en el terreny i no descoberts en l'actualitat.  
  
Informes sectorials considerats  
Els informes sectorials emesos durant la tramitació de la declaració d'interés comunitari de l'expedient en la Direcció Territorial d'Alacant de la Conselleria d'Infraestructures, Territori i Medi Ambient, que s'han tingut en compte per a determinar si el projecte objecte d'estudi havia de sotmetre's al procediment d'avaluació ambiental han sigut:  
  
1. Informe favorable condicionat de la Confederació Hidrogràfica del Segura, de data 29 de maig de 2014, que determina el següent:  
- Afecció a zones de protecció i al règim d'escolament. L'actuació prevista no afecta el llit públic ni les seues zones de protecció. Tampoc la zona de protecció de l'embassament de la Pedrera. L'actuació haurà de mantindre en qualsevol cas el règim general d'escolament de la zona.  
  
- Justificació de l'abastiment. Haurà de justificar-se l'origen de l'abastiment previst per mitjà d'un certificat emés per l'empresa subministradora que acredite la connexió i la disponibilitat dels cabals requerits d'entre aquells que té assignats l'ajuntament que els subministre.  
- Justificació de l'evacuació de les aigües residuals i/o industrials. El titular ha de sol·licitar autorització d'abocament davant de la CHS.  
2. Informe desfavorable de la Direcció General de Transports i Logística, de la Conselleria d'Infraestructures, Territori i Medi Ambient, de data 23 de juny de 2014, en què se sol·licita ampliació de la documentació:  
- Plànol de planta de l'ordenació interior de la parcel·la, que deixa lliures de tot ús els 25 m de la zona de protecció de la carretera CV-925.  
  
- Proposta d'accés a l'activitat segons la normativa de carreteres i basant-se en un estudi de visibilitat i un estudi de trànsit en què es considere i justifique el trànsit generat per l'activitat.  
3. Informe de la Direcció Territorial d'Agricultura d'Alacant, de data 3 de juliol de 2014, en què se sol·licita ampliació de documentació. S'haurà de presentar:  
- Una memòria completa que incloga les dades zootècniques necessàries per a poder avaluar l'actuació pretesa pel sol·licitant i la necessitat d'edificació, així com les seues característiques constructives. Especialment s'hi haurà d'incloure el nombre d'animals de cada espècie a allotjar en les instal·lacions objecte de l'informe, dimensions dels allotjaments (incloent-hi plànols), tractament dels residus i dels cadàvers i programes sanitaris.  
4. Informe desfavorable del tècnic de protecció d'espècies del Servei Territorial de Medi Ambient d'Alacant, de data 28 de juliol de 2014, que considera l'actuació, en la ubicació proposada, incompatible amb la conservació de l'hàbitat d'espècies d'aus protegides.  
5. Informe de la Secció Forestal del Servei Territorial de medi ambient d'Alacant, de data 30 de juliol de 2014, que determina que els terrenys en què s'establirà el campament de turisme no tenen condició de terreny forestal i que la parcel·la està inclosa en l'espai de la Xarxa Natura 2000: ZEPA Serra d'Escalona i Devesa de Campoamor.  
  
6. Informe favorable del Servei Territorial de Turisme d'Alacant, de data 31 de juliol de 2014, amb les consideracions següents:  
- En cas que les instal·lacions d'alberg s'hagen de destinar a ús de granja escola o un altre de similar, que estiga dirigit a un tipus d'usuaris específic, de manera que no tinga lliure accés a qualsevol usuari, no es considerarà allotjament turístic.  
- En cas que es pretenga destinar tant a granja escola com a alberg turístic, no podran ser compatibles ambdós usos simultàniament, de manera que hauran d'especificar, en el moment de la seua obertura, les temporades anuals en què es dedicarà a ús turístic.  
7. Informe de la Secció de Qualitat Ambiental del Servei Territorial de Medi Ambient d'Alacant, de data 15 de setembre de 2014, que estableix:  
- L'opció que es proposa per a l'abastiment d'aigua de consum humà a través de la xarxa general de subministrament a la població es considera adequada. Així mateix, es considera adequada l'opció proposada per al reg provinent de la planta dessaladora de Torrevieja.  
- El tractament d'aigües residuals per mitjà d'una depuradora compacta i la seua posterior reutilització per al reg i estanys de les zones verdes es considera acceptable, i s'haurà d'obtindre prèviament l'autorització de l'organisme de conca.  
- Haurà de disposar d'un femer que s'adaptarà a les condicions que estableix la Llei 6/2003, de 4 de març, de la Generalitat, de Ramaderia de la Comunitat Valenciana.  
- L'eliminació d'animals morts la realitzarà una empresa especialitzada autoritzada.  
- Els residus de competència de l'Administració local es gestionaran a través del servei municipal d'arreplega de residus en les condicions que establisca l'ordenança municipal.  
- Els residus diferents dels anteriors (llots i olis del sistema depuratiu del llavador de vehicles, envasos buits que han contingut substàncies perilloses, absorbents contaminats, etc.), en cas de produir-se, s'hauran d'eliminar a través d'un gestor de residus autoritzat, i s'haurà de comunicar, així mateix, a la Direcció General de Qualitat Ambiental com a productor de residus perillosos.  
- Respecte a la prevenció i correcció de la generació de sorolls i vibracions es tindrà en compte el que estableix la Llei 7/2002, de la Generalitat Valenciana, de protecció contra la contaminació acústica.  
8. Informe favorable del Servei d'Infraestructura Verda i Paisatge, de la Conselleria d'Infraestructures, Territori i Medi Ambient, de data 1 de desembre de 2014, condicionat al compliment de les mesures d'integració paisatgística fixades en l'estudi d'integració paisatgística adjunt a la DIC. També s'informa que en la resolució que s'adopte respecte a la declaració d'interés comunitari haurà de justificar-se l'execució del pla de participació pública, els seus resultats i la consideració d'aquests en l'estudi realitzat, de conformitat amb el que estableix l'article 15.3.f i els apartats 5 i 6 de l'article 16 del RPJECV.  
  
9. Informe desfavorable del tècnic de protecció d'espècies del Servei Territorial de Medi Ambient d'Alacant, de data 21 de gener de 2015, que al·ludeix als efectes directes i indirectes que tindria l'activitat sobre l'hàbitat d'espècies protegides, així com a la consideració dels efectes acumulatius de la pèrdua de superfície d'hàbitat.  
  
10. Informe favorable del cap de la Secció Forestal del Servei Territorial de Medi Ambient d'Alacant, de data 26 de gener de 2015, amb la condició que s'impedisquen taxativament activitats generadores de sorolls innecessaris, especialment en hores nocturnes i d'eixida/posta de sol.  
  
  
  
Organismes consultats  
Ateses les característiques del projecte i la seua ubicació en un espai de la Xarxa Natura 2000, i per a completar les consultes sectorials realitzades per la Direcció Territorial d'Alacant en la tramitació de la DIC, el Servei d'Avaluació d'Impacte Ambiental va realitzar una consulta al Servei de Vida Silvestre de l'antiga Conselleria d'Infraestructures, Territori i Medi Ambient, en data 9 de juny de 2015.  
El 4 d'agost de 2015 el Servei de Vida Silvestre remet la Resolució del director general de Medi Natural i d'Avaluació Ambiental, de data 17 de juliol de 2015, de valoració preliminar de repercussions sobre la Xarxa Natura 2000. En aquesta resolució es determina que:  
1. El projecte objecte d'estudi pot tindre efectes apreciables sobre la Xarxa Natura 2000.  
2. El projecte ha de sotmetre's a avaluació detallada dels seus efectes sobre la Xarxa Natura 2000.  
3. La mencionada avaluació serà substanciada, tal com indiquen els articles 6 i 7 del Decret 60/2012, a través d'una declaració de repercussions sobre la Xarxa Natura 2000, per a la tramitació de la qual el promotor haurà d'aportar un estudi d'afeccions que avaluarà especialment els efectes directes i indirectes del projecte en la seua fase d'explotació sobre les aus de la ZEPA, mitjançant, entre altres aspectes, la identificació de les seues zones de campeig. Hauran d'estudiar-se també els efectes de la possible acumulació de projectes semblants en la zona d'actuació.  
  
Anàlisi de la legislació sectorial en matèria d'avaluació d'impacte ambiental  
- Legislació autonòmica en matèria d'avaluació d'impacte ambiental  
El projecte proposat no es troba inclòs en els supòsits arreplegats en el Decret 162/1990, pel qual es va aprovar el Reglament per a l'execució de la Llei 2/1989, d'Impacte Ambiental de la Comunitat Valenciana, ni legislació concurrent.  
- Legislació estatal en matèria d'avaluació d'impacte ambiental  
En el moment de realitzar-se la consulta, estava en vigor el Reial Decret Legislatiu 1/2008, pel qual s'aprova el Text Refós de la Llei d'Avaluació d'Impacte Ambiental de Projectes. D'acord amb l'esmentat reial decret legislatiu, l'activitat s'inclou en l'annex II, en concret en el grup 9, Altres projectes, epígraf h, Campaments permanents per a tendes de campanya o caravanes.  
La parcel·la on s'exercirà l'activitat s'ubica dins de la zona d'especial protecció per a les aus serra d'Escalona i devesa de Campoamor, per la qual cosa pot afectar els espais de la Xarxa Natura 2000.  
  
En conseqüència, segons estableix l'apartat 2 de l'article 3 del RDL 1/2008, correspon a l'òrgan ambiental decidir si el projecte ha de sotmetre's al procediment d'avaluació d'impacte ambiental, basant-se en els criteris establits en l'annex III.  
Analitzada la documentació aportada pel promotor, així com els distints informes sectorials emesos, i en particular la valoració preliminar de repercussions sobre la Xarxa Natura 2000, que estableix que el projecte pot tindre efectes apreciables sobre la Xarxa Natura 2000, es determina la necessitat de sotmetre el projecte al procediment d'avaluació d'impacte ambiental, segons el procediment establit en la secció 1a del RDL 1/2008.  
- Legislació aplicable en relació amb la ubicació del projecte en la zona Xarxa Natura 2000  
L'emplaçament del projecte es troba dins de la zona Xarxa Natura 2000, en concret en la ZEPA serra d'Escalona i Devesa de Campoamor. Per tant, li és aplicable el Decret 60/2012, de 5 d'abril, del Consell, pel qual es regula el règim especial d'avaluació i d'aprovació, autorització o conformitat de plànols, programes i projectes que puguen afectar la Xarxa Natura 2000.  
El capítol III del dit decret estableix la incardinació de l'avaluació de repercussions sobre la Xarxa Natura 2000 en altres procediments d'avaluació vigents. L'article 25 indica el procediment que s'ha de seguir per a l'avaluació de projectes que només han de sotmetre's a procediment d'avaluació d'impacte ambiental per decisió de l'òrgan ambiental.  
  
  
  
Procediment administratiu  
L'actuació proposada d'implantació d'activitats de campament de turisme, centre d'interpretació de la naturalesa i granja escola, en la parcel·la 38 del polígon 106 del terme municipal d'Orihuela (Alacant) ha de sotmetre's al procediment d'avaluació d'impacte ambiental.  
  
Si bé la consulta en contestació a la qual es redacta la present resolució es va realitzar en vigència del RDL 1/2008, pel qual s'aprova el Text Refós de la Llei d'Avaluació d'Impacte Ambiental de Projectes, el procediment d'avaluació d'impacte ambiental es realitzarà estant en vigor la Llei 21/2013, d'Avaluació d'Impacte Ambiental, que deroga aquest RDL. En conseqüència, el procediment que s'ha d'aplicar serà l'establit en aquesta última.  
D'altra banda, l'actuació proposada ha de sotmetre's, així mateix, a una avaluació detallada de repercussions sobre la Xarxa Natura 2000, d'acord amb el que estableix la Resolució de la Direcció General del Medi Natural i d'Avaluació Ambiental de 17 de juliol de 2015.  
El capítol III del Decret 60/2012, de 5 d'abril, del Consell, pel qual es regula el règim especial d'avaluació i d'aprovació, autorització o conformitat de plànols, programes i projectes que puguen afectar la Xarxa Natura 2000, estableix la incardinació de l'avaluació de repercussions sobre la Xarxa Natura 2000 en altres procediments d'avaluació vigents.  
La present resolució s'ha redactat com a conseqüència de la consulta realitzada per la Direcció Territorial d'Alacant de la Conselleria d'Infraestructures, Territori i Medi Ambient en relació amb la viabilitat del projecte dins del procediment de declaració d'interés comunitari, per la qual cosa podem considerar realitzat el tràmit potestatiu de consulta i sol·licitud de document d'abast per part del promotor.  
  
El procediment substantiu en què s'incardinarà l'avaluació d'impacte ambiental serà la sol·licitud de llicència ambiental regulada en la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, que haurà de presentar-se en l'Ajuntament d'Orihuela, que serà l'òrgan substantiu.  
  
En conseqüència, i d'acord amb el procediment d'avaluació d'impacte ambiental establit en la secció primera del capítol II de la Llei 21/2013, d'Avaluació d'Impacte Ambiental (articles 33 i següents), el procediment que s'ha de seguir serà el següent:  
1r. El promotor elaborarà l'estudi d'impacte ambiental (EIA) en els termes assenyalats en el document d'abast que s'incorpora com a annex a la present resolució i, en el termini d'un any des de la seua conclusió, el presentarà junt amb el projecte davant de l'òrgan substantiu. Si l'EIA no es presenta en el termini esmentat, perdrà la seua validesa.  
2n. L'òrgan substantiu sotmetrà a informació pública, durant un termini no inferior a trenta dies, el projecte i l'EIA, previ anunci en el diari oficial que corresponga i, si és el cas, en la seua seu electrònica.  
En el tràmit d'informació pública, s'haurà de proporcionar al públic, a més de la mencionada documentació, la informació indicada en l'apartat c de l'article 23 del Decret 60/2012, de 5 d'abril, del Consell, pel qual es regula el règim especial d'avaluació i d'aprovació, autorització o conformitat de plans, programes i projectes que puguen afectar la Xarxa Natura 2000.  
Simultàniament al tràmit d'informació pública, l'òrgan substantiu sol·licitarà, amb caràcter preceptiu, els informes següents:  
a) Informe sobre el patrimoni cultural (òrgan competent Direcció General de Cultura i Patrimoni)  
b) Informe de l'òrgan amb competències en matèria de domini públic hidràulic (Confederació Hidrogràfica del Segura)  
Així mateix, l'òrgan substantiu consultarà a les administracions públiques afectades i a les persones interessades. Es consideren administracions públiques afectades les següents:  
a) Confederació Hidrogràfica del Segura  
b) Direcció General d'Obres Públiques, Transport i Mobilitat, de la Conselleria d'Habitatge, Obres Públiques i Vertebració del Territori  
c) Direcció Territorial d'Agricultura d'Alacant  
d) Direcció Territorial de Medi Ambient d'Alacant  
e) Servei Territorial de Turisme d'Alacant  
f) Servei d'Infraestructura Verda i Paisatge, de la Conselleria d'Habitatge, Obres Públiques i Vertebració del Territori  
La realització d'aquestes consultes es podrà realitzar per qualsevol mitjà que n'acredite la realització. Les administracions públiques afectades i les persones interessades disposaran d'un termini màxim de trenta dies hàbils des de la recepció de la notificació per a emetre els informes i formular les al·legacions que consideren pertinents.  
3r. L'òrgan substantiu remetrà al promotor, en el termini màxim de 30 dies hàbils des de la finalització dels tràmits d'informació pública i de consultes, els informes i al·legacions rebudes per a la seua consideració en la redacció, si és el cas, de la nova versió del projecte i de l'estudi d'impacte ambiental.  
4t. Una vegada finalitzada la fase de consultes i informació pública, serà preceptiu consultar el Servei de Vida Silvestre de la Conselleria d'Agricultura, Medi Ambient, Canvi Climàtic i Desenvolupament Rural, perquè emeta la declaració de repercussions sobre la Xarxa Natura 2000. Per a realitzar-la, l'òrgan substantiu remetrà a l'òrgan gestor de la Xarxa Natura 2000 l'estudi d'impacte ambiental i un informe sobre les al·legacions i informes presentats que facen referència a la Xarxa Natura 2000.  
5t. Dins del procediment substantiu d'autorització del projecte, el promotor presentarà davant de l'òrgan substantiu, junt amb la documentació exigida per la legislació sectorial, una sol·licitud d'inici de l'avaluació d'impacte ambiental ordinària, que serà remesa a l'òrgan ambiental acompanyada de la documentació següent:  
a) Els documents tècnics del projecte  
b) L'estudi d'impacte ambiental  
c) El resultat dels tràmits d'informació pública i de consultes a les administracions públiques afectades i a les persones interessades  
d) Les observacions que l'òrgan substantiu crega oportunes  
Tant els documents tècnics com l'estudi d'impacte ambiental es remetran en format paper (1 còpia) i format digital (1 còpia).  
La informació cartogràfica en format digital haurà d'estar georeferenciada. Respecte d'això s'indica que el sistema de referència oficial és l'ETRS89, segons estableix el Reial Decret 1071/2007.  
A la documentació que s'ha d'aportar assenyalada, s'afegiran, si és el cas, els informes previs que hagen pogut emetre altres organismes en el tràmit d'atorgament de les distintes autoritzacions sectorials. En particular, s'aportarà la declaració d'interés comunitari dels terrenys en què es durà a terme l'activitat.  
6t L'òrgan ambiental, una vegada finalitzada l'anàlisi tècnica de l'expedient d'avaluació d'impacte ambiental, formularà la declaració d'impacte ambiental, que tindrà la naturalesa d'informe preceptiu i determinant, i determinarà si és procedent o no, als efectes ambientals, la realització del projecte i, si és el cas, les condicions en què pot desenvolupar-se, les mesures correctores i les mesures compensatòries.  
  
La declaració d'impacte ambiental contindrà un apartat específic dedicat a la repercussió del projecte sobre la Xarxa Natura 2000, que es redactarà d'acord amb la declaració de repercussions.  
  
Consideracions jurídiques  
L'actuació proposada d'implantació d'activitats de campament de turisme, centre d'interpretació de la naturalesa i granja escola està inclosa en l'annex II del Reial Decret Legislativo1/2008, pel qual s'aprova el Text Refós de la Llei d'Avaluació d'Impacte Ambiental de Projectes, en concret en el grup 9, Altres projectes, epígraf h, Campaments permanents per a tendes de campanya o caravanes.  
  
La parcel·la on s'exercirà l'activitat s'ubica dins de la zona d'especial protecció per a les aus serra d'Escalona i devesa de Campoamor, i d'acord amb allò que s'ha determinat en la valoració preliminar de repercussions sobre la Xarxa Natura 2000, el projecte objecte d'estudi pot tindre efectes apreciables sobre la Xarxa Natura 2000.  
D'acord amb l'article 3.2 del Reial Decret Legislatiu 1/2008 d'11 de gener, modificat per la Llei 6/2010, de 24 de març, l'òrgan ambiental decidirà sobre la necessitat d'avaluació d'impacte ambiental dels projectes no inclosos en el seu annex I que puguen afectar directament o indirectament els espais de la Xarxa Natura 2000 i dels projectes inclosos en el seu annex II. La decisió serà motivada i pública.  
  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, en l'ús de les facultats que tinc legalment atribuïdes, formule la següent resolució:  
  
Primer  
Es considera que el projecte de campament de turisme, centre d'interpretació de la naturalesa i granja escola, en la parcel·la 38 del polígon 106 del terme municipal d'Orihuela (Alacant), d'acord amb els criteris de l'annex III del RDL 1/2008, d'11 de gener, i amb l'informe de valoració de repercussions sobre la Xarxa Natura 2000, pot tindre efectes significatius sobre el medi ambient. En conseqüència, el dit projecte ha de sotmetre's al procediment d'avaluació d'impacte ambiental ordinària regulat en la secció primera del capítol II de la Llei 21/2013, de 9 de desembre, d'Avaluació d'Impacte Ambiental.  
  
  
Segon  
S'adjunta com a annex a la present resolució el document d'abast, basant-se en el qual s'haurà de redactar l'estudi d'impacte ambiental.  
  
  
Tercer  
Cal notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici que puguen utilitzar-se els mitjans que en defensa dels seus drets es consideren pertinents.  
  
Quart  
Publicar en el Diari Oficial de la Comunitat Valenciana la present resolució, d'acord amb el que disposa l'article 17 del Reial Decret Legislatiu 1/2008, d'11 de gener, pel qual s'aprova el Text Refós de la Llei d'Avaluació d'Impacte Ambiental de Projectes.  
  
València, 10 de novembre de 2015.- El director general de Medi Natural i d'Avaluació Ambiental: Antoni Marzo i Pastor».  
  
València, 3 de desembre de 2015.- El director general de Medi Natural i d'Avaluació Ambiental: Antoni Marzo i Pastor.  
  
  
ANNEX A LA RESOLUCIÓ DE DETERMINACIÓ  
D'EFECTES SIGNIFICATIUS 99/5092-WFX DETERMINACIÓ DE L'ABAST DE L'ESTUDI D'IMPACTE AMBIENTAL  
PROJECTE DE CAMPAMENT DE TURISME, GRANJA ESCOLA I CENTRE D'INTERPRETACIÓ A ORIHUELA (ALACANT)  
  
El contingut mínim de l'estudi d'impacte ambiental serà l'establit en l'annex VI de la llei 21/2013, de 9 de desembre, d'Avaluació Ambiental. En l'elaboració d'aquest es prestarà especial importància als punts següents:  
1. Descripció del projecte i les seues accions.  
- Localització: L'actuació proposada comporta la realització d'obres d'urbanització per a la instal·lació de serveis bàsics (llum, aigua, sanejament), l'execució de vials asfaltats, construcció d'edificacions, etc., que suposen una modificació substancial del medi natural. D'altra banda, l'ocupació prevista (350-500 usuaris) suposarà un consum de recursos i una producció de residus elevats. Per tant, la localització d'aquesta activitat en terrenys adequats com àrees de campeig per a les aus, que han motivat la declaració de ZEPA, no és a priori la més adequada. En aquest sentit hauran d'estudiar-se ubicacions alternatives, preferentment fora de la ZEPA o, si no és possible, en terrenys no aptes per al campeig i alimentació de les aus, com poden ser per exemple les àrees transformades a cultiu intensiu de cítrics.  
- Estudi d'alternatives: L'estudi d'alternatives (quant a ubicació però també quant a disseny del projecte, considerant la compatibilitat entre les activitats que es proposen) és un dels punts més importants a tractar en un estudi d'impacte ambiental, encara més quan es pretén dur a terme una actuació de les característiques proposades en una zona d'alta sensibilitat ambiental. En aquest punt s'indicaran quines han sigut les alternatives estudiades, i es presentarà l'anàlisi de cada una d'aquestes, incloent-hi l'anàlisi de l'alternativa 0, és a dir, la no-realització del projecte. Després de l'estudi i anàlisi d'alternatives, es justificarà la solució adoptada.  
- Es descriuran amb detall els materials que s'han d'utilitzar en les construccions previstes. Es procurarà la màxima integració paisatgística de les edificacions.  
- Es descriuran els tipus, quantitats i composició dels residus, abocaments i emissions, en especial, sorolls, vibracions, olors, emissions lluminoses, emissions de partícules, etc.  
2. Estudi d'afeccions a la Xarxa Natura 2000  
L'estudi d'impacte ambiental haurà d'incloure, de manera separada i clarament identificable, l'estudi d'afeccions sobre la Xarxa Natura 2000, amb el contingut marcat en l'article 9 del Decret 60/2012, del Consell, i d'acord amb les indicacions proporcionades per l'òrgan gestor de la Xarxa Natura 2000 en la seua valoració preliminar. En aquest estudi d'afeccions s'avaluaran especialment els efectes directes i indirectes del projecte en la seua fase d'explotació sobre les aus de la ZEPA, mitjançant, entre altres aspectes, la identificació de les seues zones de campeig. Hauran d'estudiar-se també els efectes acumulats i sinèrgics de projectes, com les transformacions a cultiu intensiu de cítrics o altres, que suposen disminució de terrenys favorables a les aus.  
3. Inventari ambiental  
El contingut mínim serà el definit en l'apartat 3 de l'annex VI de la llei 21/2013.  
Els aspectes relatius a flora i fauna, així com a hàbitats específics, s'inclouran en l'estudi d'afeccions sobre Xarxa Natura 2000, que s'aportarà com a document annex a l'estudi d'impacte ambiental.  
Pel que es referix al paisatge, la seua anàlisi es realitzarà en l'estudi d'integració paisatgística que s'adjuntarà en document separat a l'estudi d'impacte ambiental i que contindrà un pla de participació pública.  
L'estudi d'impacte ambiental contindrà l'informe regulat en l'article 11 de la Llei 4/1998, del Patrimoni Cultural Valencià. A aquest efecte i sense perjudici de la documentació que haja de presentar-se davant de la Conselleria de Turisme, Cultura i Esport, per a l'obtenció del dit informe, haurà d'incloure's en l'EIA una valoració sobre la possible afecció del projecte a béns integrants del patrimoni cultural valencià (amb inclusió del patrimoni etnològic).  
4. Identificació, quantificació i valoració d'impactes, tant en la solució proposada com en les seues alternatives.  
El contingut mínim serà el definit en l'apartat 4 de l'annex VI de la llei 21/2013.  
Els efectes sobre flora, fauna i hàbitats específics s'inclouran en l'estudi d'afeccions sobre Xarxa Natura 2000 que s'haurà d'aportar com a document annex a l'estudi d'impacte ambiental.  
S'estudiarà la compatibilitat de les distintes activitats i instal·lacions proposades (exemple: granja escola amb activitat d'acampada, etc.)  
5. Proposta de mesures preventives, correctores i compensatòries. S'establiran, almenys, mesures relacionades amb els aspectes següents:  
- Afecció a la ZEPA serra d'Escalona i devesa de Campoamor.  
- Minimització de les partícules en suspensió durant la fase de construcció, i de sorolls i olors durant el funcionament.  
- Contaminació del sòl.  
- Afecció al paisatge.  
- Patrimoni: en cas que s'hi detecten afeccions.  
- Manteniment d'instal·lacions.  
6. Programa de vigilància i seguiment ambiental.  
El programa de vigilància ambiental establirà un sistema que garantisca el compliment de les indicacions i mesures, preventives i correctores i compensatòries, contingudes en l'estudi d'impacte ambiental tant en la fase d'execució com en la d'explotació.  
El pressupost del projecte inclourà la vigilància i seguiment ambiental, en fase d'obres i fase d'explotació, en apartat específic, el qual s'incorporarà a l'estudi d'impacte ambiental.  
7. Document de síntesi, que comprendrà de manera sumària:  
a) Les conclusions relatives a la viabilitat de les actuacions proposades  
b) Les conclusions relatives a l'anàlisi i avaluació de les distintes alternatives.  
c) La proposta de mesures preventives correctores compensatòries i el programa de vigilància tant en la fase d'execució de l'activitat projectada com en la del seu funcionament i, si és el cas, el desmantellament.